
Šiuo rašiniu duodama Dievo tarno arkiv. Jurgio 
Matulaičio beatifikacijos byloje iki šiol atliktų veiks- 
mų ir būsimų darbų apžvalga. Pradžioje apžvelgiama 
byloje atlikti darbai bendrais bruožais, o paskui smul- 
kiau nušviečiami paskiri bylos eigos tarpsniai, iš ko 
galima matyti, kiek byla reikalauja laiko, kiek pos- 
tuliatoriaus rūpesčio bei kiek visuomenės paramos 
malda, bendradarbiavimu ir lėšomis didelėms bylos iš- 
laidoms. Drauge šiuo rašiniu norima atsakyti visiems, 
kurie žodžiu ir laiškais prašo painformuoti, kaip pati 
byla eina, kokia jos eiga ateityje. 


Arkiv. Jurgiui Matulaičiui 1927 m. sausio 27 d. 
mirus, jo šventumo garsas pasigirdo iš visų, kurie 
žodžiu ar raštu paminėjo jo gyvenimą ir nuveiktus 
darbus. Pvz. tuometinis seimo pirmininkas Aleksand- 
ras Stulginskis savo kalboje prie arkiv. Jurgio kapo 
pasakė: “Jis buvo ta Evangelijos šviesa, kuri ne- 
nyksta, bet stebuklingai saugojama veikia plačią vi- 
suomenę". — “Mes prie Aukščiausiojo turime didelį 
užtarytoją — a.a. arkiv. Matulevičių" (prof. J. Ere- 
tas). “Jis mirė in odore sanctitatis. Ar tik žmonių 
širdys nebus numaniusios, kad vyskupas Jurgis galės 

būti ir danguje vargšų žmonelių užtarytojas? Man 
lengva tuo tikėti" (Kun. J. Tumas-Vaižgantas). Prof. 
Pr. Dovydaitis 1932 m. rašė:“Aš turiu dar vieną pa- 
siūlymą: pradėt galvot apie tai, kad pirmasis Vil- 
niaus vyskupas nepriklausomos Lietuvos laikais ir 
Lietuvos bažnytinės provincijos sutvarkytojas, arki- 
vyskupas Jurgis Matulevičius, švento gyvenimo žmo- 
gus, būtų priskirtas į palaimintųjų ir šventųjų skaičių, 
idant visa Lietuva galėtų jį turėti savo Globėju pas 
aukščiausiąjį Viešpatį, su kuriuo jo kilni siela dabar 
gyvena amžinojoj šviesoj ir laimėj". Vysk. Justinas 
Staugaitis 1934 m. spalio 25 d. Marijampolės bažny- 
čioje, ten pervežus arkiv. Jurgio kūną, pasakytame 
pamoksle viltingai kalbėjo: “Netrukus eisime prie ar- 
kiv. Jurgio sarkofago dar su didesnėmis iškilmėmis 
ir tuos palaikus kelsime ant altoriaus pagarbinti". 

Šventumo garsui plintant, marijonai netrukus pra- 
dėjo galvoti apie ark. Jurgio beatifikacijos bylos už- 
vedimą. Oficialiai tai buvo nuspręsta 1939 m. genera- 
linėje kapituloje, tačiau pradėti konkrečius žygius su- 
trukdė II pasaulinis karas. Buvo laukiama sąlygų pa- 
sikeitimo, kad beatifikacijos bylą būtų galima pradė- 
ti Lietuvoje, kur kandidatas į šventuosius yra miręs. 
Nieko aiškaus nesulaukiant, buvo nuspręsta bylą pra- 
dėti ne ten, kur kandidatas mirė, kaip reikalauja 
bažnytinė teisė, o Romoje, gavus tam reikalui šv. Sos- 
to leidimą — dispensą. Pirmieji žygiai buvo pradė- 
ti 1953 m. 

Pirmiausia buvo paskirtas generalinis postuliato- 
rius, kitais žodžiais sakant, beatifikacijos bylos rei- 
kalų vedėjas, kun. Kazimieras Rėklaitis, MIC. Jis tuo- 

jau kreipėsi į popiežių Pijų XII su prašymu bylą pra- 
dėti Romos vyskupijos teisme, kur galima pakviesti 
gana daug liudininkų, pažinojusių ark. Jurgį Matu- 
laitį, ir kur yra gana daug bylai reikalingų dokumen- 
tų. 1953 m. balandžio 21 d. buvo gautas Apeigų kon- 
gregacijos raštas, leidžiąs pradėti bylą Romoje. Postu- 
liatorius, gavęs tą leidimą, kreipėsi į Romos vysku- 
pijos kuriją, vad. vikarijatu, prašydamas paskirti teis- 
mą kandidato šventumo garsui tirti. 

Reikia pastebėti, kad ištyrimas, ar koks asmuo ga- 
limas paskelbti pirma palaimintuoju, o paskui šven- 
tuoju, vyksta teismo keliu. Bylos eiga turi du pa- 
grindiniu tarpsniu: pirmasis tarpsnis yra vyskupijos 
teisme ir vadinasi informacinis procesas; antrasis — 
apaštališkame teisme ir, vadinasi apaštališkasis pro- 
cesas. Byla vyksta pagal visus teismo formalumus. 
Generalinis postuliatorius turi pasiimti bylai vesti ad- 
vokatą, surasti liudininkus, pristatyti reikalingus do- 
kumentus, atsakyti į priekaištus. 

Užvedus kandidato beatifikacijos bylą, kandida- 
tas gauna jau Dievo tarno titulą. 


Vyskupijos teisme atliekamos trys atskiros by- 
los: 

a) informacinė byla apie kandidato šventumo, do- 
rybių ir stebuklų garsą; 

b) kandidato raštų ištyrimo byla; 

c) byla parodanti, kad kandidatui nebuvo teikia- 
mas nederamas, viešas, dirbtinis garbinimas (kultas). 
Antroji byla pravedama tam, kad būtų suieškoti ir 
surinkti galimai visi Dievo tarno raštai. Teismo for- 
malumų joje nėra daug. Raštų surinkimo byla buvo 

užvesta 1953 m. gegužės 15 d. ir teismo posėdžiai 
baigti 1957 m. sausio 26 d. Ši byla tęsėsi ilgiausiai 
iš visų vyskupijos bylų. 

Informacinė byla apie šventumo, dorybių ir ste- 
buklingų pagijimų garsą buvo pradėta Romoje 1953 
m. spalio 30 d. Tai buvo renkamos žinios, apklausi- 
nėjant liudininkus, turėjusius ryšio su arkiv. Jurgiu, 
apie jo gyvenimo ir elgesio šventumą bei atsiliepi- 
mus apie gautąsias po jo mirties malones jo užtari- 
mu. Liudininkus apklausinėti turėjo būti paruoštas 
apie kandidato į palaimintuosius švento gyvenimo tei- 
gimų sąrašas, vad. “Articuli" — knygelė 50 psl. Ji 
paruošta ir atspausdintą 1953. VII. 2. Iš jos teismas 
ėmė klausimus liudininkams, o šie galėjo naudotis 
savo turimoms žinioms papildyti. 

Kadangi ne visi postuliatoriaus pristatyti liudinin- 
kai turėjo galimybės atvykti į teismo posėdžius Ro- 
mon, tai buvo kreiptasi į keletą vyskupijų, kuriose 
gyveno liudininkai, kad jose būtų padaryti pagelbi- 
niai teismai ten esantiems liudininkams apklausinėti. 
Tokių pagelbinių teismų buvo penkiose vietose: trys 
Jungt. Amerikos Valstybėse (Brooklyne, Buffalo, 
Scrantone), kur buvo apklausinėta po vieną liudinin- 
ką, vienas Šveicarijoje (Lugano) vienam liudininkui 
apklausinėti ir dar vienas Belgijoje (Malines), kur bu- 
vo apklausinėti du liudininkai. Šie pagelbiniai teismai 
įvyko 1954-1955 metais. 

Pačioje Romoje buvo apklausinėta 16 liudininkų. 
Tokiu būdu apie arkiv. Jurgio Matulaičio šventą gy- 
venimą paliudijo 22 asmenys, kurių 19 buvo prista- 
tyti postuliatoriaus, 2 buvo pašaukti pagal bažnyti- 

nė teisę paties teismo ir vienas, pastebėjęs skelbimą 
laikraštyje, pasisiūlė pats. 

Liudininkų apklausinėjimas ir kartu informacinės 
bylos posėdžiai buvo užbaigti 1956 m. balandžio 18 d. 

Byla, kad Dievo tarnui niekad nebuvo teikiamas 
garbinimas, kuris yra deramas tik šventiesiems, bu- 
vo pravesta 1955 m. nuo birželio 19 d. iki liepos 
28 d. Viešas kandidato į šventuosius garbinimas bū- 
tų kliūtis beatifikacijai. Vienas iš tos bylos veiks- 
mų būtų nuvykimas prie Dievo tarno kapo ir aki- 
vaizdinis patikrinimas, ar nėra kokių tik paskelbtam 
šventajam teikiamų pagarbos ženklų, pvz. jo paveiks- 
lų, išstatytų altoriuje ar su šventojo aureole. Dievo 
Tarno Jurgio byloje pakako liudininkų parodymų. 
Žmonių meldimasis prie. karsto ar prašymai užtari- 
mo dar nesudaro tokios kliūties, priešingai, tai yra 
paliudijimas apie šventumą iš vidinio žmonių įsitiki- 
nimo, o ne iš kitų sudaryto viešo kulto. 

Po šio paliudijimo buvo sudaryti informacinės by- 
los apie nederamo kulto nebuvimą ir apie raštus ak- 
tų nuorašai ir kartu su pačiais raštais įteikti Apei- 
gų kongregacijai 1957 m. 

Netrukus po to popiežius Pijus XII paskyrė bylos 
referentu Apeigų kongregacijoje kardinolų kolegijos 
dekaną kardinolą Eugenijų Tisserant. 

Tame tarpe Apeigų kongregacija paskyrė 6 cen- 
zorius peržiūrėti Dievo tarno Jurgio raštams. Paskuti- 
nis jų savo nuomonę apie perskaitytus raštus įteikė 
1959 m. balandžio 11 d. 

Tuo pačiu metu buvo pradėtas informacinės by- 
los aktų perrašymas. Tenka paminėti, kad visų by- 

Kardinolas Eugenijus Tisserant, 
Dievo tarno ark. J. Matulaičio bylos referentas 


los aktų perrašymas vyksta ranka. Perrašinėja spe- 
cialūs tam Apeigų kongregacijos skirti tarnautojai. 
Šis darbas užtrunka labai ilgai ir pareikalauja daug 
išlaidų, tačiau tokia yra nuo seno tvarka, dar ir šian- 
dien galiojanti, nors visa tai daug tiksliau, pigiau ir 
greičiau būtų galima atlikti rašomąja mašinėle arba 
fotostatiniu būdu. Ranka visus aktus perrašius, vi- 
sas darbas patikrinamas dviejų asmenų, kurių vie- 
nas garsiai skaito originalinį tekstą, o antras tikrina 
perrašytąjį tekstą. 

Yra reikalinga, kad žymesnieji Bažnyčios asme- 
nys, susipažinę su kandidato į šventuosius gyvenimu, 
prašytų Šv. Tėvą paskelbti jį šventuoju. Tam reika- 
lui postuliatorius atspausdino trumpą Dievo tarno 
Jurgio biografiją ir ją išsiuntinėjo įvairiems Bažny- 
čios dignitoriams. 1956-1958 m. postuliatorius surin- 
ko 57 prašymus, kuriais kardinolai, vyskupai, vienuo- 
lijų generolai ir kiti asmenys pareiškė savo pageida- 
vimą, kad popiežius paskelbtų palaimintuoju arkiv. 
Jurgį Matulaitį. 

1959 m. birželio 23 d. susirinkę Apeigų kongre- 
gacijoje kardinolai ir kiti dignitoriai patvirtino Die- 
vo tarno arkiv. Jurgio raštus, o trejetą dienų vėliau 
popiežius Jonas XXIII patvirtino kardinolų nutarimą 
ir išleido arkiv. Jurgio raštų reikalu dekretą. 

Dabar reikėjo paduoti Apeigų kongregacijai for- 
malų prašymą paskelbti Dievo tarną Jurgį palaimin- 
tuoju. Pagal bažnytinę teisę tai turi būti padaryta 
ne postuliatoriaus, bet specialaus tam reikalui skirto 
advokato. Jis reikiamą prašymą įteikė 1960 m. ba- 
landžio 25 d. Kartu įteikė ir atspausdintus bylos ak- 

tus iš anų ranka perrašytų egzempliorių, kurie vadi- 
nasi viešuoju nuorašu (copia publica). į 

Pora mėnesių vėliau visi reikalingi bylos aktai 
buvo pristatyti tikėjimo gynėjui, kuris paprastai kal- 
boje vadinamas “velnio advokatu". Jo uždavinys su- 
rasti visa, kas kandidato gyvenime ir byloje yra prie- 
šinga jo paskelbimui šventuoju. Tikėjimo gynėjas 1a- 
bai ilgai nutęsė bylos eigą: savo priekaištus įtei- 
kė postuliatoriui tik 1964 m. kovo mėn. Bet reikia 
pripažinti, kad bylą labai nudelsė ir Vatikano II vi- 
suotinis susirinkimas, kuris Apeigų kongregacijos pa- 
reigūnus paėmė kitiems uždaviniams, atitraukda- 
mas juos nuo beatifikacijos bylos. 

Tuo tarpu mirė bylos advokatas ir reikėjo suras- 
ti kitą. Šis turėjo atsakyti į visus tikėjimo gynėjo 
padarytus priekaištus. Naujasis advokatas atsakymus 
į priekaištus paruošė 1964 m. gruodžio 8 d. 

Atspausdinus dokumentų rinkinį, pavadintą “Po- 
sitio super Causae introductione", koks yra reikalin- 
gas pristatyti Apeigų kongregacijai prieš perkeliant 
bylą į Apaštalų Sosto teismą, postuliatorius įteikė 
jį 1965 m. pradžioje. 

Naujas bylos tarpsnis prasidėjo 1966 m. lapkri- 
čio 15 d., kada susirinkę Apeigų kongregacijos tarė- 
jai kardinolai nusprendė, kad viskas yra tvarkoje, 
jog byla būtų galima perkelti į Apaštalų Sosto teis- 
mą. Šiam nutarimui patvirtinti reikia popiežiaus dek- 
reto, kuris vadinasi “Placet". Jį popiežius pasirašo 
savo krikšto vardu. Popiežius Paulius VI 1967 m. va- 
sario 9 d. audiencijoje Apeigų kongregacijos prefek- 
tui sutiko pasirašyti tokį dekretą. Dar praėjo keletas 

mėnesių, kol buvo paruoštas reikiamas dokumentas ir 
ant jo popiežiaus pasirašyta “Placet Ioanni Baptis- 
tae". 

Kadangi po liudininkų parodymo, kad arkiv. Jur- 
giui nėra teikiamas dirbtinis kultas, jau buvo praėję 
10 metų, tai dar reikėjo papildomo paliudijimo, kad 
padėtis par tuos 10 metų nėra pasikeitusi. Visa tai 
vėl turėjo būti atspausdinta kartu su ankstesniais 
parodymais ir tai įteikta Apeigų kongregacijai 1968 
m. pradžioje. Apeigų kongregacija, visą reikalą ap- 
svarsčiusi, 1968 m. kovo 16 d. davė dekretą, kad 
ankstesnis nutarimas apie nebuvimą nederamo Dievo 
tarno garbinimo pasilieka galioje ir dabar. Sprendimas 
taip pat buvo patvirtintas popiežiaus Pauliaus VI. 

Apaštališkasis procesas yra visai panašus į infor- 
macinį procesą. Todėl ir šiame turėtų būti svarsto- 
mas klausimas apie Dievo tarno šventumo garso bu- 
vimą. Nuo šio bylos tarpsnio, postuliatoriui prašant, 
pop. Paulius VI per Apeigų kongregaciją dispensa- 
vo ir davė atitinkamą dekre:ą 1968 m. gegužės 16 d. 

Visus šiuos paruošiamuosius formalumus atlikus, 
postuliatorius 1968 m. birželio 26 d. įteikė popiežiui 
Pauliui VI prašymą skirti teismus apaštališkajam pro- 
cesui pravesti trijose vietose (kur yra reikiami liu- 
dininkai): Romoje, Jungt. Amerikos Valstybėse ir 
Lenkijoje. Reikia laukti, kad dar 1969 m. pradžioje 
tokie teismai bus paskirti ir apklausinėti pristatyti 
liudininkai, kurie turi būti tie patys, kurie liudijo 
ankstesniame procese, pridedant dar naujų. 

Šiam liudininkų apklausinėjimui irgi turėjo būti 
iš naujo paruošti “Articoli per il Processo Apostoli- 

co", atspausdinti ir įteikti tikėjimo gynėjui. Jie suda- 
ro didelio formato 64 puslapius. . 

Apaštališkasis procesas skiriasi nuo informacinio 
tuo, kad jame svarstomas kandidato į šventuosius 
ne šventumo garsas, ne jo gyvenimas, o daugiau jo 
dvasinis gyvenimas — dorybės heroiškame laipsnyje. 


* * * 


Dabar duosime smulkesnę apžvalgą apie buvusius 
paskirus bylos tarpsnius. 


Informacinė byla 


Jau buvo minėta, kad informacinė byla Romos 
vyskupijos teisme buvo atlikta nuo 1953 m. spalio 
30 d. iki 1956 m. balandžio 18 d. 

Romoje buvo apklausinėta 16 liudininkų. Kitose 
vyskupijose dar buvo apklausinėti 6 liudininkai. Iš 
22 liudininkų 8 buvo marijonai, 1 domininkonas, 6 
pasauliniai kunigai, jų tarpe 1 kardinolas, 1 sesuo 
rezurekcionistė ir 5 pasauliečiai, kurių tarpe 3 buvo 
universiteto profesoriai, 1 mokytojas ir vienas vie- 
nuolyno durininkas. Tautybių atžvilgiu 9 buvo lietu- 
viai, 6 ienkai, 4 italai, 1 gudas, 1 latvis ir 1 belgas. 
Romoje liudininkų apklausinėjimas vyko italų kalba, 
Belgijoje prancūziškai, Amerikoje angliškai. 


Raštų surinkimas 


Žmogaus raštai padeda pažinti autoriaus charak- 
terį, pasaulėžiūrą, įsitikinimus, jo vidinį gyvenimą ir 

dorybes. Dėlto vienas iš beatifikacijos bylos darbų 
yra kandidato į šventuosius raštų surinkimas ir jų 
įvertinimas. 

Tam tikslui vyskupas, kurio vyskupijoje vyksta by- 
la, išleidžia dekretą, kuriuo kviečiami visi turintieji 
Dievo tarno bet kokių raštų apie juos pranešti. De- 
kretas gali ir turi būti paskelbtas ir kitose vyskupi- 
jose, kur tik tikimasi, kad gali būti kandidato į šven- 
tuosius raštų. Toks dekretas, pasirašytas Romos vys- 
kupijos valdytojo kardinolo, buvo iškabintas Romoje 
prie įvairių bažnyčių durų, kaip to reikalauja bažny- 
tinė teisė. 

Surinkti pačius raštus priklauso pačiam postuliato- 
riui. Tą pareigą turėjo atlikti kun. K. Rėklaitis. Su- 
rinkti raštai buvo padalinti į 28 tomus. Arkiv. J. Ma- 
tulaičio raštai — jo atspausdintoji doktorato diser- 
tacija, įvairių vienuolijų konstitucijos, straipsniai žur- 
naluose, o didžiausia dalis — laiškai, dienoraščiai ir 
įvairūs užrašai. 


Perdavimas Apeigų kongregacijai 


Užbaigus vyskupijų teismus, jų nurašyti aktai 
kartu su arkiv. J. Matulaičio raštais buvo perduoti 
Apeigų kongregacijai. Tada kiekviena byla turi turėti 
savo referentą kardinolą. Arkiv. J. Matulaičio bylos 
referentu popiežius paskyrė kardinolą kolegijos deka- 
ną Eugenijų Tisserant. Tai įvyko 1957 m. 

A. a. kun. Kazimieras Rėklaitis, MIC, 
buvęs generalinis postuliatorius 


Nuorašai ir bylos aktų santrauka 


Patikrinus raštų antspaudų nepažeidimą (kiekvie- 
nas teismas savo aktus turėjo pateikti Apeigų kon- 
gregacijai užantspauduotus), buvo atidaryti bylos ak- 

tai. Specialūs raštininkai atlieka informacinių bylų 
perrašymą ir padarytą nuorašą įteikia postuliatoriui. 

Dabar advokatas, kaip bylą pravedančios pusės 
atstovas, padaro informacinės bylos santrauką. Pra- 
leidžia iš bylos aktų visa tai, kas liečia bylos for- 
malinę pusę ir nurašo esminius dalykus iš liudinin- 
kų parodymų ir bylos priedų. Viso to pradžioje duo- 
dama trumpa Dievo tarno biografija. 


Postuliacijos prašymai 


Šalia liudininkų kvotimo ir raštų surinkimo, be- 
atifikacijos byloje reikalaujama pristatyti prašymų, 
remiančių beatifikacijos reikalą. Prašymus pateikia po- 
piežiui pasauliniai ir Bažnyčios dignitoriai, vienuoli- 
jų generolai, universitetų atstovai ir kitos žymesnės 
asmenybės. 1956-1958 m. eigoje arkiv. J. Matulaičio 
beatifikacijos reikalu prašymus parašė 3 kardinolai 
(Valeri, Agagianian, Stritch), 27 arkivyskupai ir vys- 
kupai, 20 vienuolijų generolų, 4 moterų vienuolijų 
vyr. vadovės ir 3 lietuvių katalikų grupės. 


Raštų įvertinimas 


Vienas iš gana didelių rūpesčių beatifikacijos by- 
loje — surasti Dievo tarno raštams cenzorius. For- 
maliai cenzorius, kaip dalyko ekspertus, kviečia kar- 
rinolas referentas, bet praktiškai juos surasti pade- 
da postuliatorius. Cenzorių darbas — perskaityti 
jiem pateiktus raštus, paskui paliudyti, kad juose nie- 
ko nėra prieš tikėjimą, dorą ir, kas svarbiausia, pa- 
rodyti, kaip raštai nušviečia dvasinį Dievo tarno vei- 

dą. Raštai turi prisidėti prie dorybių heroiškumo pa- 
rodymo. ) 

Juo didesnis Dievo tarno raštų palikimas, juo dau- 
giau reikia cenzorių, kad, belaukiant cenzorių darbo 
išvadų, be reikalo nebūtų nutęsta pati byla. 

Su arkiv. J. Matulaičio raštais nebuvo ypatingo 
sunkumo, nes jis nepaliko pernelyg didelio raštų kie- 
kio. Paprastai Dievo tarno raštų įvertinimui kardino- 
las referentas pakviečia du cenzorius. Bet galima raš- 
tus padalinti į atskiras dalis ir kiekvieną jų pavesti 
įvertinti dviem cenzoriam. Taip ir buvo padaryta su 
arkiv. J. Matulaičio raštais: jie buvo padalinti į tris 
dalis, atsižvelgiant, kokia kalba jie buvo parašyti — 
lietuviškai, lotyniškai ar lenkiškai. Kiekviena pora cen 
zorių gavo atitinkamą dalį mašinėle nurašytų ar nu- 
fotografuotų raštų kopiją ir kiekviena pora paruošė 
savo vertinimą. Cenzorių vardai nėra skelbiami ir lie- 
ka niekam nežinomi. Pagal bažnytinę teisę net ir jie 
neturi žinių apie vienas kitą, kad išvengtų pavojaus 
susitarti arba vienas kitą paveikti. Dėlto arkiv. J. Ma- 
tulaičio raštai buvo ištirti ir įvertinti ne vienašališ- 
kai, bet garbingu cenzorių darbu. 

Visi cenzoriai sutartinai patvirtino daug pozity- 
vių Dievo tarno Jurgio būdo bruožų, o dauguma iš jo 
raštų nurodė jo dorybių heroiškumą. Tai labai svar- 
bu, nes cenzorių paliudijimas žymiai sustiprina liudi- 
ninkų parodymus, kartu yra argumentas, kad žmo- 
nių įsitikinimas pilnai sutaria su jo raštais. 

Arkiv. J. Matulaičio raštus cenzoriai gavo 1957 
m., o paskutinis savo nuomonę pristatė 1959 m. ba- 
landžio 11 d. 


Susipažinęs su cenzorių nuomone, kardinolas re- 
ferentas 1959 m. birželio 23 d. raštu klausimą prista- 
tė Apeigų kongregacijos tarėjams kardinolams. Po 
klausimo pateikimo ir šo diskusijų kardinolai nuspren- 
dė, kad raštų patikrinimas tinkamai ištirtas, ir nu- 
tarė, kad saugiai galima vesti bylą tolyn. 


Teismo aktų atspausdinimas 


Nors arkiv. Jurgio raštai buvo ištirti ir patvir- 
tinti Apeigų kongregacijos, bet tai dar nereiškė bylos 
užvedimo prie Apaštalų Sosto. Tam pasiekti reikėjo, 
advokatui tarpininkaujant, paduoti formalų prašymą, 
kuriuo remdamasis tikėjimo gynėjas iš jam pristaty- 
tos medžiagos paruoštų. priekaištus prieš bylos užve- 
dimą. Į priekaištus turi atsakyti bylos advokatas. Jei 
tie atsakymai pripažįstami pakankamais, tada gali bū- 
ti kardinolų nutarimas užvesti bylą Apaštalų Sosto 
teisme. 

Apeigų kongregacija turi turėti visą pristatytą me- 
džiagą tokioje padėtyje, kad galėtų ja patogiai nau- 
dotis. Tam reikalui kiekvienas Apeigų kongregacijos 
pareigūnas turi gauti visą medžiagą paskirai, kad ne- 
reiktų jos ieškoti kongregacijos archyvuose arba dirb- 
ti jos įstaigose, kur laikomi originalai. Netinka nau- 
dotis rankos raštų padarytais nuorašais. Jau nuo am- 
žių yra tradicija, kad reikalingoji medžiaga yra ats- 
pausdinama mažu tiražu (apie 100 egz.) ir įteikia- 
ma kiekvienam suinteresuotam Apeigų kongregacijos 
pareigūnui. 

Taip pat, kad advokatas galėtų parengti savo iš- 


vadas, buvo atspausdinta tyrinėjimo santrauka (Sum- 
marium). Apsisaugoti, kad nebūtų kokių pakeitimų, 
beatifikacijos bylos medžiagą spausdina Apeigų kon- 
gregacija, suprantama, suinteresuotiems apmokant 
spaudos darbą. Tokia bylos dokumentų santrauka bu- 
vo atspausdinta 1959 m. gale ir įteikta advokatui. 


Advokato išvados 


Advokatas, remdamasis turima medžiaga, ėmėsi 
darbo paruošti savo išvadoms, vad. Informatio. Ta- 
sai raštas pradžioje talpina trumpą klausimo išaiški- 
nimą maždaug tokio turinio: marijonai norėtų iškelti 
i altorių garbę savo vienuolijos  atgaivintoją Jurgį 
Matulaitį, nes tai buvo žmogus pamaldus, apdovano- 
tas nepaprastomis dorybėmis... Po to seka trumpa 
Dievo tarno biografija, schematiškas jo svarbiausių 
gyvenimo įvykių aprašymas, santraukinė įvairiose vys- 
kupijose turėtų bylų apžvalga ir plačiai išdėstytas įro- 
dinėjimas, kad arkiv. Jurgis Matulaitis turėjo heroiško 
laipsnio dorybių, pirma bendrai, o paskui paskirai: 
tikėjimo, vilties, Dievo ir artimo meilės, protingumo, 
susivaldymo, tvirtumo, teisingumo, neturto, skaistu- 
mo, klusnumo, nuolankumo. Pagaliau advokatas paro- 
do, kad Dievo tarno mirtis buvo švento žmogaus 
mirtis, kad jo laidotuvės sutraukė minias žmonių, 
kad iki šios dienos tęsiasi ir plinta įsitikinimas apie 
jo šventumą, ir kartu advokatas primena nepapras- 
tas malones, kuriomis Dievo tarnas džiaugėsi gyve- 
nime, ir apie stebuklus įvykusius jo užtarimu. 

Pabaigoje advokatas kreipiasi į kardinolus Apeigų 

kongregacijos bei savo vardu, kad nutartų užvesti 
bylą apaštališkame teisme. 

Atspausdinęs savo raštą, advokatas jį pristatė A- 
peigų kongregacijai 1960 m. balandžio 25 d. 


Aktų perdavimas tikėjimo gynėjui 


Dabar reikėjo visus aktus perduoti tikėjimo gy- 
nėjui pilnai atspausdintus. Taip atspausdinus likų- 
sius aktus, pirmoje 1960 m. pusėje tikėjimo gynėjui 
buvo į'eiktas toks aktų rinkinys: 

1. Advokato išvados (Informatio)... 77 psl. 

2. Liudininkų sąrašas... 9 psl. 

3. Liudininkų parodymai (Summarium)... 219 psl. 

4. Postuliacijos prašymai... 41 psl. 

5. Cenzorių nuomonė apie raštus ir jų patvirtini- 
mo dekretas... 85 psl. 

Taigi iš viso 431 psl. Visa tai buvo įteikta tikėji- 
mo gynėjui Ferdinandui Antonelli, OFM, 1960 m. bir- 
želio 2 d. 


Tikėjimo gynėjo priekaištai 


Paprastai tikėjimo gynėjas savo priekaištus paruo- 
šia per keletą mėnesių. Bet praktikoje išėjo kitaip. 
Generalinis postuliatorius laikas nuo laiko vis kreipė- 
si į tikėjimo gynėją, klausdamas, kaip yra su prie- 
kaištų paruošimu. Tėvas F. Antonelli atsakydavo, kad 
jau imsis ruošti, kad jau bendrais bruožais priekaiš- 
tus suredagavęs ir t.t., bet iš tų pažadų nieko neišė- 
jo. Pagaliau po dvejų metų laukimo atsakė, kad arti- 

Kun. K. Rėklaitis, MIC, 
perima ark. Jurgio Matulaičio informacinės bylos ak- 
tus Romos vyskupijos teisme 1956 m., kad juos 
įteiktų Apeigų kongregacijai. 


nasi II Vatikano susirinkimas, kurio metu būsiančios 
keturios kanonizacijos ir keletas beatifikacijų, kurias 
reikia paruošti, ir todėl dabar negalįs užsiimti arkiv. 
Jurgio reikalu. 

Matant, kad reikalas nejuda iš vietos, postuliato- 
rius bandė daryti intervenciją pas kardinolą referen- 

tą. Pagaliau jam atėjo mintis išleisti kokią nors kny- 
gą apie arkiv. J. Matulaitį ir ją įteikti atitinkamiems 
asmenims, kad jie susipažintų su Dievo tarno asme- 
nybe. Ir tikrai 1963 m. buvo išleista graži arkiv. 
Jurgio biografija, ir su didele dienoraščio dalimi ita- 
lų kalba knyga “Innamorato della Chiesa" (Pamilęs 
Bažnyčią). Jilbuvo įteikta popiežiui, daugumai kardi- 
nolų ir kitiems Romos kurijos prelatams. Popiežius 
ir dauguma kardinolų, susipažinusių su Dievo tarnc 
Jurgio asmenybe, atsiuntė šiltus padėkos raštus. 

Sunku pasakyti, kiek tai pagreitino esamą klau- 
simą. Viena aišku, kad tikėjimo gynėjas pažadėjo sa- 
vo uždavinį atlikti. Jis, turėdamas daug darbo, pa- 
prastai paveda priekaištus sudaryti patikimam as- 
meniui. Galėjo būti ir taip, kad nelengva buvo rasti 
asmuo, kuris sugebėtų tinkamai tą uždavinį atlik- 
ti, nes visa byla neturi daug ką prikišamo. 

Reikia pažymėti, kad paruošti priekaištai pirma 
atspausdinama ir tik tada juos gauna postuliatorius. 
Kun. K. Rėklaitis priekaištus gavo 1964 m. kovo 
mėn. 


Advokato atsakymai 


Postuliatorius gavęs atspausdintus tikėjimo gynė- 
jo priekaištus, tuojau paprašė advokatą, kad jis pa- 
ruoštų į juos atsakymus. Tai jau buvo kitas advo- 
katas, negu bylos pradžioje. Deja, advokatas buvo 
sunkiai susirgęs ir reikėjo keletą mėnesių palaukti. 
Parašyti atsakymus jis galėjo tik 1964 m. vasarą ir 
juos užbaigė gruodžio 8 d. Advokato atsakymai su- 

darė 106 spausdintus puslapius. Paruošti ir atspaus- 
dinti atsakymai buvo įteikti Apeigų kongregacijai. 


Atsakymo priedai 


Baigdamas paruošti savo atsakymus, advokatas 
kreipėsi į postuliatorių, prašydamas kai kurių paaiški- 
nimų ir papildomų dokumentų, kad jam būtų leng- 
viau ir tiksliau paruošti atsakymus į konkrečius prie- 
kaištus, daugiausia istorinio pobūdžio. Šalia kai ku- 
rių postuliatoriaus paaiškinimų buvo įteikti Dievo tar- 
no Jurgio Matulaičio krikšto, sutvirtinimo metrikai, 
jo prašymai popiežiui atleisti jį nuo Vilniaus vyskupo 
pareigų bei popiežiaus jam atsakymai. 


Visų bylos aktų perdavimas 


Gavęs iš advokato atspausdintus atsakymus, pos- 
tuliatorius yra įpareigotas surinkti visus atspausdin- 
tus bylos dokumentus, atspausdinti jų titulinį lapą, 
duoti turinio sąrašą ir taip visa įrišti į vieną knygą. 

Dokumentų išleidimas, pavadintas “Positio super 
Causae Introductione" buvo atliktas 1965 m. pradžio- 
je. Be aukščiau sužymėtų dalių, dar prisidėjo: 

6. Tikėjimo gynėjo priekaištai... 29 psl. 

T. Advokato atsakymai į priekaištus... 106 psl. 

8. Atsakymo priedai... 83 psl. 

Susidarė iš viso 575 psl. didelio formato knyga. 
Visas šitas dokumentų rinkinys buvo perduotas Apei- 
gų kongregacijai tolimesnei bylos eigai tęsti. Bet dar 
tęsėsi II Vatikano susirinkimas ir todėl buvo matyti, 
kad dar reikės palaukti savo eilės. 

Antrasis postuliacijos prašymas 


Paskutinės Vatikano II susirinkimo sesijos metu 
postuliatorius pasirūpino papildyti bylos prašymų 
skaičių, ypač Lenkijos vyskupų prašymais, kurių trū- 
kumą pastebėjo tikėjimo gynėjas. Buvo suredaguotas 
postuliacijos prašymas, kuris buvo pateiktas pasira- 
šyti į susirinkimą atvykusiems vyskupams. Prašymą 
su 1965 m. lapkričio 30 d. data pasirašė 51 vysku- 
pas, kurių tarpe vėl kiti 3 kardinolai, 23 Lenkijos 
vyskupai drauge su kardinolu Wyszynskiu. Juo pra- 
šoma nedelsiant bylą užvesti Apaštalų Sosto teisme. 


Bylos užvedimas Apaštalų Sosto teisme 


1966 m. lapkričio 15 d. patirta džiugi žinia, pas- 
kelbta per Vatikano radiją, kad tą dieną Apeigų kon- 
gregacijoje buvo kardinolų posėdis, kuriame svarsty- 
ta arkiv. Jurgio Matulaičio beatifikacijos bylos užve- 
dimo Apaštalų Sosto teisme klausimas. Po svarstymo 
padarytas teigiamas sprendimas. Vatikano radijas, per 
duodamas šią žinią, pateikė daugiau žinių apie arkiv. 
J. Matulaičio gyvenimą bei jo bylą. Sekančią dieną ži- 
nia buvo pakartota “L/Osservatore Romano", o kiek 
vėliau ir “Acta Apostolicae Sedis". 

Netrukus Apeigų kongregacijos prefektas apie šį 
kardinolų nutarimą painformavo popiežių ir jis sutiko 
pasirašyti beatifikacijos užvedimo Apaštalų Sosto 
teisme dekretą 1967 m. vasario 9 d. Tam reikalui 
buvo paruoštas dokumentas vad. “Placet"' ir pats by- 
los užvedimo (Introductionis Causae) dekretas, pasi- 

rašytas Apeigų kongregacijos prefekto kard. Arkadi- 
jaus Laraonna. Šis dekretas taip pat buvo atspaus-. 
dintas ant didelio formato lapų ir iškabintas prie 
Romos bažnyčių durų. Tuo oficialiai užbaigta bylos 
procedūra vyskupiškame teisme. Kokie dar buvo rei- 
kalingi formalumai atlikti, įvedant bylą į Šv. Sosto 
teismą, minėjome aukščiau. 


Dievo tarno Jurgio pavardės klausimas 


Pradėjus arkiv. Jurgio beatifikacijos bylą, iškilo 
klausimas, kaip oficialiuose raštuose rašytina jo pa- 
vardė. Kaip žinoma, Lietuvoje jis buvo vadinamas 
Matulaičiu. Taip yra užrašyta gimimo ir krikšto met- 
rikuose. Bet jaunam Jurgiui nuvykus į Lenkiją pas 
savo globėją dėdę, kuris ten jau vadinosi Matulewicz, 
ir Jurgis buvo pavadintas dėdės pavarde — Matule- 
wicz. Taip jis pats rašėsi Lenkijoje, o lietuviškai 
ją sulietuvinęs rašėsi Matulevičius. Būdamas Vilniaus 
vyskupu Vatikane buvo žinomas kaip Matulewicz. 

Iš karto beatifikacijos bylose buvo rašoma: Ma. 
tulewicz-Matulevičius. Vėliau, kai iš dokumentų pa- 
aiškėjo, kad jo tikroji pavardė yra Matulaitis (ši pa- 
vardė Lenkijoje nebuvo žinoma), imta vartoti: Ma- 
tulewicz-Matulevičius, arba Matulaitis. Bet tokia ilga 
trijų skirtingų formų pavardė buvo nepatogi, todėl, 
pradedant apaštališkąjį procesą, Apeigų kongregacija 
susipažinusi su atitinkamais dokumentais, pasitarusi 
su postuliatorium, nustatė, kad ateityje bus rašoma 
tik Matulaitis-Matulewicz. Matulevičius praleista, nes 
tai yra tik lenkiškosios rašybos lietuviška transkrip- 
cija. Tokiu būdu Dievo tarno Jurgio pavardė bus su- 

Kun. Juozas Vaišnora, MIC, 
dabartinis gen. postuliatorius 


prantama ir lietuviams ir lenkams. šiaip jau lietuviai 
žinos tik Matulaitį, o lenkai Matulewicz, nors tai yra 
tas pats asmuo. 

Naujas postuliatorius 


Generalinis postuliatorius kun. Kazimieras Rėk- 

laitis, MIC, per eilę metų atlikęs didelį darbą, spau- 
džiamas amžiaus naštos ir sveikatos negalių, vis pra- 
šėsi atleidžiamas nuo generalinio postuliatoriaus pa- 
reigų. Pagaliau Marijonų vienuolijos vadovybė 1967 m. 
balandžio 29 d. priėmė jo prašymą ir išrinko naują 
generalinį postuliatorių kun. Juozapą Vaišnorą, MIC. 
Jis tuojau pradėjo rūpintis bylos užvedimu apaštališ- 
kame teisme. 


Postuliatoriaus pagelbininkai 


Lietuvio arkiv. Jurgio Matulaičio beatifikacijos by- 
la ir rūpestis, kad jis būtų paskelbtas šventuoju, yra 
ne vien marijonų, bet ir visų lietuvių katalikų rei- 
kalas. Ir ne vien tik lietuvių, bet visų katalikų, nes 
šventasis yra visos Bažnyčios sūnus ir visų užtaryto- 
jas pas Dievą. Kadangi laisvajame pasaulyje daugu- 
ma lietuvių gyvena Jungt. Amerikos Valstybėse ir 
Kanadoje, todėl nuo pat beatifikacijos bylos pradžios 
generalinis postuliatorius paskyrė savo padėjėju šiuo- 
se kraštuose kun. Kazimierą Matulaitį, MIC, kuris per 
eilę metų informavo lietuvius katalikus asmeniškai ir 
per “Laivo" priedą “Beatifikacijos Bylos Žinias" apie 
bylos eigą, supažindino visuomenę su Dievo tarno Jur- 
gio asmeniu, rinko aukas ir žinias apie Žmonių gau- 
tąsias jo užtarimu malones, ragino melstis beatifika- 
cijos intencija. Marijonų vienuolijos vyriausybei per- 
kėlus kun. K. Matulaitį į Londoną, panašios postu- 
liatoriaus padėjėjo pareigos pavestos jam Europo- 
je, o Jungt. Amerikos Valstybėse ir Kanadoje tas pa- 
reigas dabar eina kun. Juozas Dambrauskas, gyvenąs 
Milwaukee, Wisc. 

Kun. Kazimieras A. Matulaitis, MIC, 
gen. postulatoriaus padėjėjas Europoje. 


Kadangi ir Lenkijoje yra įvairių su Dievo tarno 
Jurgio beatifikacija surištų reikalų, gen. postuliato- 
rius yra paskyręs ir tenai savo padėjėją. Kai prasi- 
dės apaštališkojo proceso pagelbinės bylos Ameriko- 
je ir Lenkijoje, postuliatoriaus padėjėjai turės daug 
darbo, nes juodu yra gen. postuliatoriaus įgalioti ves- 
ti bylas minčtose vietose. 


Kas toliau? 


Iš visos padarytos apžvalgos galima susidaryti 
vaizdą, kaip yra paini 17 sudėtinga beatifikacijos by- 
la, kiek ji pareikalauja postuliatoriaus darbo, pastan- 

Kun. Juozas Dambrauskas, MIC, 
gen, postulatoriaus padėjėjas Jungt. Amerikos Vals- 
tybėse ir Kanadoje, 


gų ir kokių didelių reikalinga tam išlaidų. Juk reikia 
apmokėti dokumentų perrašinėjimus, atspausdinimą, 
vertimus, atlyginti advokato darbą, sumokėti nustaty- 
tas taksas už dekretus, įvairiems pareigūnams, teisė- 
jams už posėdžius ir pan. Kartu matyti, kodėl pir- 
masis bylos tarpsnis ėmė tiek daug laiko. Bažnyčia, 
skelbdama šventuosius, yra labai atsargi ir tyrinėji- 
mus daro pamažu, apdairiai, kad neliktų jokios abe- 
jonės kandidato šventumu. Tačiau, nors Dievo tar- 
no Jurgio beatifikacijos bylos pirmasis etapas ilgokai 
užtruko, tai nebuvo dėl nenugalimų kliūčių, o tik dėl 
pašalinių priežasčių ir bažnytine teise numatytų for- 
malumų. 

Galima pramatyti, kad ir antrasis tarpsnis — pra- 
vedimas bylos apaštališkame teisme — paims nema- 
žai laiko. Kad turėtume geresnį vaizdą, kas turi būti 
atlikta antrajame bylos tarpsnyje, čia trumpai duosi- 
me apaštalinio proceso eigos aprašymą. 


Apaštališkasis procesas 


Ir apaštališkas beatifikacijos bylos procesas vyks- 
ta teismo keliu. Užbaigus ordinarį arba vyskupijos 
procesą, gavus atitinkamus dekretus ir atlikus paruo- 
šiamuosius darbus, gen. postuliatorius prašė popie- 
žiaus paskirti teismus tyrinėti Dievo tarno Jurgio 
dorybes. Teismus skiria Apeigų kongregacija, o teis- 
mams klausimus paruošia tikėjimo gynėjas iš jam į- 
teiktų “Articoli". Pagrindinis teismas turi būti toje pa- 
čioje vyskupijoje, kur buvo pravesta pagrindinė by- 
la informaciniame procese. 

Taigi pagrindinis teismas ir šį kartą bus Romoje. 
Jo posėdžiuose, apklausinėjant liudininkus, dalyvaus 
ir pats tikėjimo gynėjas. Pagelbiniai teismai dar bus 
Amerikoje ir Lenkijoje, kur yra liudininkų, negalin- 
čių atvykti į Romos teismą. Šiuose teismuose Apeigų 
kongregacijos vardu ir pavedimu bus tiriama, ar Die- 
vo tarnas praktikavo paskirai teologines, pagrindines 
ir kitas su jomis susijusias dorybes heroiškame laips- 
nyje. Tam reikalui bus apklausinėjami liudininkai, 
patikrinami dokumentai, kurie galėtų įnešti daugiau 
šviesos rūpimu klausimu. Užbaigus šį apaštalinį teis- 
mą, kuris nuo jo pradžios negali tęstis ilgiau dvie- 
jų metų, ir perdavus jo aktus Apeigų kongregacijai, 
bus patikrintas jų tikslumas ir teisėtumas. Kai spren- 


30 


dimas bus teigiamas, prasidės sekantis bylos tarps- 
nis — Dievo tarno dorybių heroiškumo svarstymas. 

Tai vyksta trijuose iš eilės sekančiuose posėdžiuo- 
se. Jei pirmame ir antrame posėdyje teigiamai pri- 
pažįstama ir nubalsuojama, kad Dievo tarno dorybės 
buvo heroiškos, tada kardinolai trečiame posėdyje pra- 
neša reikalą popiežiui, nes paskutinis sprendimas — 
ar pripažinti dorybių heroiškumą — priklauso šv. Tė- 
vui. Jei popiežius laiko, kad tai pakankamai įrodyta, 
daro sprendimą ir paveda paruošti atitinkamą dek- 
retą. Nuo tada Dievo tarnas jau galima vadinti gar- 
binguoju (Venerabilis). 

Kiekvienam minėtam posėdžiui postuliatorius tu- 
ri paruošti atitinkamus spausdintus dokumentus. Ti- 
kėjimo gynėjas kiekvienam posėdžiui pateikia savo 
priekaištus, o advokatas savo atsakymus. Visa tai tu- 
ri būti atspausdinta, kad sprendėjai turėtų visą me- 
džiagą vienoje vietoje. 

Paskelbimui Dievo tarną palaimintuoju (Beatus) 
yra reikalingi du stebuklai, įvykę jo užtarimu. Šiais 
laikais staigus ar nestaigus medicinos priemonėmis 
neišgydomos vėžio ligos pagijimas yra laikomas ste- 
buklingu. Bet gali būti ir kiti neišgydomų ligų pagi- 
jinai. Jei tokių stebuklų yra, jie pirma ištiriami vys- 
kupijos teisme, remiantis daugiausia gydytojų paliu- 
dijimais. Paskui jau svarstomi Apeigų kongregacijo- 
je. Tam reikalui vyksta iš eilės trys posėdžiai: prieš- 
parengiamasis, parengiamasis ir bendrasis. Į bylos as- 
menų grupę įeina du ekspertai gydytojai, kurie duo- 
da savo nuomonę teisme. Trečiame posėdyje dalyvau- 
ja pats popiežius, kuriam priklauso galutinis sprendi- 

mas. Kiekvienam posėdžiui taip pat reikia paruošti 
atspausdintą medžiagą, kiekvieną kartą tikėjimo gy- 
nėjas daro priekaištus prieš stebuklų pripažinimą, 
advokatas atsako gindamas stebuklų tikrumą. Kai vi- 
sa laimingai pasibaigia, išleidžiamas dekretas, pripa- 
žistąs stebuklų tikrumą. Po to įvyksta dar vienas po- 
sėdis, dalyvaujant popiežiui, kur svarstoma klausi- 
mas: ar galima saugiai eiti prie Dievo tarno beati- 
fikacijos. Po teigiamo sprendimo belieka rengtis bea- 
tifikacijos iškilmėms Šv. Petro bazilikoje Romoje. 


Baigiamosios pastabos 


Reikia pasidžiaugti, kad netrumpame Dievo tarno 
Jurgio Matulaičio beatifikacijos bylos tarpsnyje viso 
pasaulio lietuviai katalikai byla domėjosi, ją rėmė sa- 
vo maldomis ir aukomis bei visokia kita parama, už 
ką generalinis postuliatorius visiems labai dėkoja. Rei- 
kia tikėtis, kad ir sekančiame bylos labai svarbia- 
me tarpsnyje visokeriopa parama nesumažės. Reikia 
melsti Dievą ne tik, kad pati byla sėkmingai vyktų, 
bet ir kad Dievas per arkiv. Jurgio užtarimą mato- 
mais ženklais — stebuklais parodytų jo šventumą. 

Bus visa daroma, kad ir kitų tautų katalikai su- 
sidomėtų mūsų būsimu šventuoju ir prisidėtų prie jo 
beatifikacijos bylos laimingo užbaigimo. Visų lietuvių 
katalikų pareiga — supažindinti su kandidatu į šven- 
tuosius ir kitataučius katalikus. Juk šventuoju pas- 
kelbimas yra visos Bažnyčios džiaugsmas, nes gauna- 
mas dar vienas užtarytojas pas Dievą, viešai tokiu 
Bažnyčios Galvos pripažintas. 

